# **ZAČASNA ZAŠČITA**

# **Informacije o postopku in pravicah**

Vsebina

[**ZAČASNA ZAŠČITA** 1](#_Toc100215019)

[**Informacije o postopku in pravicah** 1](#_Toc100215020)

[**UVOD** 3](#_Toc100215021)

[**POSTOPEK** 4](#_Toc100215022)

[**Podaja vloge** 4](#_Toc100215023)

[**Odločitev** 5](#_Toc100215024)

[**Trajanje začasne zaščite** 5](#_Toc100215025)

[**Bivanje po prenehanju začasne zaščite** 5](#_Toc100215026)

[**PRAVICE IN OBVEZNOSTI** 5](#_Toc100215027)

[**Začasno prebivanje v Republiki Sloveniji** 6](#_Toc100215028)

[**Nastanitev in prehrana v nastanitvenih centrih** 6](#_Toc100215029)

[**Zdravstveno varstvo** 6](#_Toc100215030)

[**Prost dostop na trg dela** 7](#_Toc100215031)

[**Izobraževanje** 9](#_Toc100215032)

[**FINANČNE POMOČI** 12](#_Toc100215033)

[**Finančne pomoči, ki jih izplačujejo centri za socialno delo** 16](#_Toc100215034)

[**PROGRAM UČENJA SLOVENSKEGA JEZIKA** 16](#_Toc100215035)

[**PRAKTIČNE INFORMACIJE** 16](#_Toc100215036)

## **UVOD**

Z 10. marcem 2022 je Republika Slovenija uvedla začasno zaščito za osebe, ki so razseljene iz Ukrajine zaradi vojaške invazije ruskih oboroženih sil.

Pripravili smo osnovne informacije o postopku pridobitve začasne zaščite ter posameznih pravicah, ki jih lahko s pridobljenim statusom uveljavljate. Poleg tega vam je na voljo tudi spletna stran <https://www.gov.si/teme/pomoc-slovenije-drzavljanom-ukrajine/>, kjer bomo sprotno objavljali nove informacije in napotke, ki vam lahko pomagajo pri vključevanju v našo družbo.

Za morebitne dodatne informacije ali pomoč lahko pišete tudi na elektronski naslov [info.ukrajina@gov.si](mailto:info.ukrajina@gov.si) ali se obrnete na pristojni urad:

Urad za oskrbo in integracijo migrantov

Cesta v Gorice 15, 1000 Ljubljana

Tel: 01 200 84 01

Elektronski naslov: [gp.uoim@gov.si](mailto:gp.uoim@gov.si)

Uradne ure:

Ponedeljek 9.00 - 12.00

Sreda 9.00 - 12.00 in 14.00 – 16.00

Petek 9.00 - 12.00

## **POSTOPEK**

Upravičenci za začasno zaščito lahko zaprosite, če ste bili 24. februarja 2022 ali pozneje razseljeni iz Ukrajine zaradi vojaške invazije ruskih oboroženih sil, ki se je začela na navedeni datum.

Do začasne zaščite ste upravičeni, če spadate v eno od naslednjih kategorij oseb, ki so prebivale v Ukrajini pred 24. februarjem 2022 ali na ta dan:

* državljani Ukrajine;
* osebe brez državljanstva in državljani tretjih držav, ki niso državljani Ukrajine, in ki so bili v Ukrajini upravičeni do mednarodne zaščite ali druge enakovredne nacionalne zaščite;
* družinski člani oseb iz prve in druge alineje tega odstavka;
* osebe brez državljanstva in državljani tretjih držav, ki niso državljani Ukrajine, in ki so v Ukrajini prebivali na podlagi veljavnega dovoljenja za stalno prebivanje ter se ne morejo vrniti v svojo državo ali regijo izvora na varen in trajen način.

Začasno zaščito pridobi tudi novorojeni otrok, če imate starši ali vsaj eden od staršev priznano začasno zaščito.

### **Podaja vloge**

**Ob vstopu v Republiko Slovenijo pri policiji**

Če v času trajanja začasne zaščite ob vstopu v Republiko Slovenijo izjavite, da nameravate v Republiki Sloveniji zaprositi za začasno zaščito, pri policiji izpolnite vlogo za začasno zaščito (<https://www.uradni-list.si/files/RS-2006-026-01070-OB~P001-0000.PDF>) in predložite vsa dokazila, ki jih imate na razpolago in so pomembna za odločanje o priznanju začasne zaščite. Policija bo vlogo in morebitna dokazila posredovala upravni enoti, na območju katere boste nastanjeni.

**Po vstopu v Republiko Slovenijo pri policiji ali upravni enoti**

Če ste v času trajanja začasne zaščite **nezakonito vstopili** v Republiko Slovenijo, takoj, najkasneje pa v treh dneh po vstopu v Republiko Slovenijo, pri policiji ali pri upravni enoti, na območju katere ste nastanjeni, izpolnite vlogo za začasno zaščito in predložite vsa dokazila, ki jih imate na razpolago in so pomembna za odločanje o priznanju začasne zaščite. Enako velja za vse, ki **se že nahajate v Republiki Sloveniji**, le da vlogo vložite v času zakonitega bivanja. Če je vloga v teh dveh primerih vložena pri policiji, jo bo slednja posredovala upravni enoti, na območju katere ste nastanjeni.

Če boste v času trajanja postopka spremenili naslov prebivanja, morate o tem obvezno obvestiti upravno enoto, ki vašo vlogo obravnava.

V postopkih za priznanje začasne zaščite ste oproščeni plačevanja upravnih taks.

### **Odločitev**

Upravna enota vas bo v primeru pomanjkljive dokumentacije pozvala na dopolnitev vloge in nato v čim krajšem času, vendar ne dlje kot v 30 dnevih odločila o vaši vlogi. V primeru pozitivne rešitve, vam bo upravna enota izdala odločbo o pridobitvi začasne zaščite ali **izkaznico**, veljavnost katere je enaka trajanju začasne zaščite. Izkaznica izkazuje vašo istovetnost in jo morate imeti pri sebi ter jo na zahtevo uradne osebe, ki je po zakonu za to pooblaščena, dati na vpogled.

### **Trajanje začasne zaščite**

Začasna zaščita traja eno leto od uveljavitve sklepa vlade Republike Slovenije in se lahko podaljša še največ dvakrat po šest mesecev.

Če so okoliščine v državi ali regiji izvora takšne, da omogočajo varno in trajno vrnitev, na način, s katerim se zagotavlja spoštovanje človekovih pravic, temeljnih svoboščin in obveznosti, ki izhajajo iz načela nevračanja, lahko začasna zaščita tudi predčasno preneha. V tem primeru vlada Republike Slovenije, na podlagi ugotovitve Sveta Evrope, sprejme sklep o predčasnem prenehanju začasne zaščite, s katerim določi tudi rok, v katerem morate zapustiti Republiko Slovenijo.

Začasna zaščita vam preneha tudi v primeru, če pridobite drugačen status v Republiki Sloveniji ali tretji državi, ali ste na podlagi vašega soglasja premeščeni v drugo državo članico EU.

Začasna zaščita se vam lahko tudi odvzame in sicer:

-        če to terjajo razlogi javnega reda in miru,

-        če zavračate izpolnjevanje pravnomočnih ali izvršljivih odločitev državnih organov,

-        če se ugotovi, da ste v postopku pridobitve začasne zaščite navedli neresnična dejstva.

### **Bivanje po prenehanju začasne zaščite**

Če se zaradi zdravstvenih razlogov še ne morete vrniti v državo ali regijo izvora ali imate mladoletne otroke, ki se šolajo v Republiki Sloveniji oziroma ste sami mladoletni in se šolate, se vam lahko prizna pravica do bivanja tudi po preteku začasne zaščite. Na uradu je potrebno oddati zahtevek in predložiti vsa ustrezna dokazila najkasneje 30 dni pred potekom začasne zaščite, oziroma v primeru kasnejšega nastanka zdravstvenih razlogov takoj, ko so razlogi nastali, vendar pred prenehanjem začasne zaščite.

## **PRAVICE IN OBVEZNOSTI**

Z začasno zaščito lahko uveljavljate **pravico** do:

* začasnega prebivanja v Republiki Sloveniji;
* nastanitve in prehrane v nastanitvenih centrih;
* zdravstvenega varstva;
* dela;
* izobraževanja;
* žepnine
* denarne pomoči;
* denarne pomoči za zasebno nastanitev;
* združevanja družine;
* brezplačne pravne pomoči;
* obveščenosti o pravicah in dolžnostih;
* pomoči pri uveljavljanju pravic iz Zakona o začasni zaščiti .

Vaše **obveznosti** so:

* spoštovati ustavno ureditev, zakone, predpise in druge splošne pravne akte Republike Slovenije ter ukrepe državnih organov;
* prijaviti prebivališče in vsako spremembo prebivališča v treh dneh po spremembi pri upravni enoti;
* obvestiti Urad Vlade Republike Slovenije za oskrbo in integracijo migrantov o zaposlitvi, dohodkih in prejemkih.

### **Začasno prebivanje v Republiki Sloveniji**

Izkaznica ali odločba , ki vam jo je izdala uprava enota velja kot dovoljenje za začasno prebivanje. Po prejemu izkaznice oziroma odločbe na upravni enoti v kraju kjer prebivate, **prijavite začasno prebivališče**. Za to boste potrebovali najemno pogodbo ali soglasje lastnika nepremičnine v kateri ste nastanjeni.

### **Nastanitev in prehrana v nastanitvenih centrih**

Če nimate drugih možnosti bivanja, se vam zagotovi nastanitev in prehrana v nastanitvenih centrih. Prehrana praviloma obsega tri obroke dnevno, otroci do 18. leta, nosečnice in doječe matere imajo pravico tudi do dopoldanske in popoldanske malice. Prehrana za otroke do 18. leta je prilagojena njihovi starosti in potrebam. Če imate posebne zdravstvene potrebe, ki jih lahko dokažete z mnenjem zdravstvenega osebja, se vam v skladu s potrebami zagotovi ustrezna prehrana.

### **Zdravstveno varstvo**

Zdravstvene storitve uveljavljate z izkaznico osebe z začasno zaščito.

Pravico imate do:

1. nujne medicinske pomoči in nujnega reševalnega prevoza ter pravico do nujne zobozdravstvene pomoči;
2. nujnega zdravljenja po odločitvi lečečega zdravnika, ki obsega:

* *ohranitev življenjsko pomembnih funkcij, zaustavljanje večjih krvavitev oziroma preprečitev izkrvavitve;*
* *preprečitev nenadnega poslabšanja zdravstvenega stanja, ki bi lahko povzročilo trajne okvare posameznih organov ali življenjskih funkcij;*
* *zdravljenje šoka;*
* *storitve pri kroničnih boleznih in stanjih, katerih opustitev bi neposredno in v krajšem času povzročila invalidnost, druge trajne okvare zdravja in smrt;*
* *zdravljenje vročinskih stanj in preprečevanje širjenja infekcije, ki bi utegnila voditi do septičnega stanja;*
* *zdravljenje oziroma preprečevanje zastrupitev;*
* *zdravljenje zlomov kosti oziroma zvinov ter drugih poškodb, pri katerih je nujno posredovanje zdravnika;*
* *zdravila s pozitivne liste, ki so predpisana na recept za zdravljenje navedenih stanj;*
* *nujni prevozi z reševalnimi in drugimi vozili v naštetih primerih;*

3. neodložljivih storitev specialistično ambulantnih in bolnišničnih dejavnosti;

4. zdravstvenega varstva žensk, ki obsega:

* *kontracepcijska sredstva;*
* *prekinitev nosečnosti;*
* *zdravstveno oskrbo v nosečnosti in ob porodu*

5. obveznih zdravstvenih pregledov pred vključitvijo v izobraževanje in v času izobraževanja v osnovni oziroma srednji šoli, enako kot to velja za državljane Republike Slovenije.

Če potrebujete **večji obseg zdravstvenega varstva**, lahko uradu podate zahtevek in predložite ustrezna dokazila. O vašem zahtevku bo odločala zdravstvena komisija.

**Mladoletne osebe** z začasno zaščito so na podlagi odobritve zdravstvene komisije upravičene do zdravstvenega varstva v enakem obsegu kot otroci, ki so obvezno zdravstveno zavarovani kot družinski člani. V enakem obsegu so na podlagi odobritve zdravstvene komisije do zdravstvenega varstva upravičeni tudi šolajoči otroci po 18. letu starosti, in sicer do konca šolanja, vendar največ do dopolnjenega 26. leta starosti.

**Če se boste zaposlili**, vas bo delodajalec prijavil v obvezno zdravstveno zavarovanje, ki pa ne zagotavlja kritja vseh stroškov, ki nastanejo pri zdravljenju. Dopolnilno zdravstveno zavarovanje zagotavlja razliko med polno ceno in deležem, ki ga krije obvezno zdravstveno zavarovanje. Zavarovalno premijo dopolnilnega zdravstvenega zavarovanja krijete sami, uredite si ga lahko v eni od komercialnih zavarovalnic (Generali, Triglav, Vzajemna). Ob vključitvi v zdravstveno zavarovanje boste prejeli kartico zdravstvenega zavarovanja, s katero se izkazujete v zdravstvenih ustanovah in lekarnah.

### **Prost dostop na trg dela**

Z dnem, ko ste pridobili začasno zaščito, ste pridobili tudi pravico do prostega dostopa na trg dela, kar pomeni, da se lahko vpišete v evidenco brezposelnih oseb in koristite storitve Zavoda Republike Slovenije za zaposlovanje (ZRSZ) v skladu z Zakonom o urejanju trga dela (ZUTD). Zavod ima posebej usposobljene svetovalce in prilagojen svetovalni proces, prav tako izvaja posebne programe aktivne politike zaposlovanja, ki so jih razvili z namenom vključevanja migrantov na trg dela v Sloveniji. Na zavodu se boste udeležili tudi tečaja integracija na trg dela, kjer se boste seznanili z vsemi pomembnimi informacijami glede delovanja trga dela (pogodbe o zaposlitvi, plače, davki, dodatki, zlorabe, delo na črno…)

#### Kje in kako se prijavite pri Zavodu?

Prijavite se lahko pri uradu za delo, ki ga sami izberete glede na to, kje boste iskali zaposlitev oziroma glede na bližino kraja svojega bivanja.

Prijavite se z izpolnitvijo in predložitvijo obrazca:

* elektronsko na portalu PoisciDelo.si (v slovenščini): https://www.poiscidelo.si/
* osebno na uradu za delo: https://www.ess.gov.si/o\_zrsz/naslovi\_in\_uradne\_ure
* po pošti, tako da pošljete prijavni obrazec na urad za delo, pri katerem se želite prijaviti,
* po pooblaščencu oziroma osebi, ki jo pooblastite za določena dejanja ali postopke (potrebno je predložiti pooblastilo).

Ob prijavi predložite:

* izkaznico osebe z začasno zaščito,

#### Kako pridobite potrdilo o prijavi pri Zavodu?

Potrdilo, da ste prijavljeni pri zavodu za zaposlovanje, lahko naročite na portalu PoisciDelo.si (https://www.poiscidelo.si) ali pridobite osebno na uradu za delo.

Z vpisom v evidenco brezposelnih oseb pridobite pravice do:

* osebnega kariernega svetovanja,
* pomoči pri iskanju zaposlitve in dela,
* informiranja o trgu dela,
* nadomestila potnih in poštnih stroškov za aktivno iskanje zaposlitve,
* možnosti vključevanja v programe aktivne politike zaposlovanja (tečaji slovenščine, druga neformalna izobraževanja in usposabljanja).

#### Kako je z vrednotenjem izobrazbe, pridobljene v tujini?

Da bi se lahko zaposlili na delovnem mestu, ki ustreza vaši izobrazbi, morate predhodno urediti vrednotenje vaše izobrazbe, pridobljene v tujini. To uredite pri ENIC NARIC centru. Za osebe, prijavljene v evidenco brezposelnih oseb, je postopek ob predložitvi potrdila o prijavi brezplačen.

Več informacij (v slovenščini in angleščini):

* <https://www.gov.si/drzavni-organi/ministrstva/ministrstvo-za-izobrazevanje-znanost-in-sport/o-ministrstvu/direktorat-za-visoko-solstvo/enic-naric-center/>
* <https://www.gov.si/en/state-authorities/ministries/ministry-of-education-science-and-sport/about-us/higher-education-directorate/enic-naric-center/>

#### Kontaktni podatki Zavoda RS za zaposlovanje

Spletna stran Zavoda RS za zaposlovanje (v slovenščini in angleščini):

* <https://www.ess.gov.si/>
* <http://english.ess.gov.si/>

Informacije o posameznih uradih za delo po različnih krajih v Sloveniji:

<https://www.ess.gov.si/o_zrsz/naslovi_in_uradne_ure>

#### Iskanje prostih delovnih mest

Delodajalci objavljajo potrebe po delavcih na številnih spletnih portalih, v pomoč vam ponujamo nekaj povezav:

<https://www.mojedelo.com/prosta-delovna-mesta/vsa-podrocja>

<https://www.iskanjedela.si/search-jobs?jobId=2819374>

<https://www.deloglasnik.si/>

Prav tako lahko delo poiščete tudi s pomočjo zaposlitvenih agencij, kot na primer:

<https://www.kariera.si/sl>

<https://www.natonhr.com/>

<https://www.adecco.si/>

### **Izobraževanje**

Osebe z začasno zaščito uveljavljate pravico do izobraževanja z izkaznico osebe z začasno zaščito. Do izdaje izkaznice lahko uveljavljate svoj status z odločbo, s katero vam je priznana začasna zaščita.

Slovenski vzgojni izobraževalni sistem temelji na vključujočem pristopu (v kontekstu čim hitrejšega vključevanja v vrtce in reden pouk) pri uresničevanju pravic otrok, učencev in dijakov priseljencev do izobraževanja ter skrbi za njihovo socialno vključenost v vsakodnevno življenje dežele, kamor so se zaradi različnih razlogov preselili.

#### VKLJUČITEV V VRTEC

[Vpis otroka v vrtec](https://www.gov.si/teme/vpis-otroka-v-vrtec/) poteka vse leto, starši lahko vpišete otroka v dnevni ali poldnevni program vrtca, če ima vrtec zanj prosto mesto. Informativni podatki o prostih mestih v vrtcih po posameznih občinah so dosegljivi na [informacijski točki ministrstva](https://paka3.mss.edus.si/registriweb/Vrtci.aspx). Vpis otroka v vrtec ni obvezen, odločitev o tem sprejmete starši sami.

**Pogoji za vključitev v vrtec**

V vrtec lahko vključite otroke od 11. meseca starosti do vstopa v osnovno šolo. Starši morate pred vključitvijo otroka v vrtec predložiti potrdilo pediatra o zdravstvenem stanju otroka, iz katerega je razvidno, da je otrok cepljen (proti ošpicam, mumpsu in rdečkam).

**Pravica do subvencije vrtca**

Če ste zaposleni, lahko uveljavljate pravico do znižanega plačila vrtca (subvencije) pod pogoji, ki veljajo za tujce v zakonu, ki ureja vrtce, in v skladu z zakonom, ki ureja uveljavljanje pravic iz javnih sredstev. Subvencijo starši uveljavljate z vlogo pri pristojnem Centru za socialno delo (zagotavlja jo občina, v kateri ima vsaj eden od staršev skupaj z otrokom prijavljeno začasno prebivališče).

**Pravica do brezplačnega vrtca**

Če ste prejemniki denarne pomoči ali žepnine, ste za čas trajanja te pravice oproščeni plačila za vrtec za vašega otroka. Za priznanje oprostitve plačila, vrtcu predložite odločbo o prejemanju denarne pomoči ali žepnine.

#### VKLJUČITEV V OSNOVNO ŠOLO

Starši svoje otroke v [osnovnošolsko izobraževanje](https://www.gov.si/podrocja/izobrazevanje-znanost-in-sport/osnovnosolsko-izobrazevanje/) vključite pod enakimi pogoji kot so vključeni državljani Republike Slovenije. Glede na predpise s področja osnovnošolskega izobraževanja otroke praviloma vključite v šolo šolskega okoliša, v katerem prebivate. Za vpis otroka v šolo se v šoli oglasite sami ali pa v spremstvu v Sloveniji živečih sorodnikov. Šola vam bo po opravljenem vpisu izdala Potrdilo o šolanju. V primeru mladoletnih oseb brez spremstva vpis izvede njihov zakoniti zastopnik.

Prvi dnevi vključitve v osnovni šoli so namenjeni spoznavanju šolskega okolja in učenju slovenščine. Otrok se lahko vključi v oblike razširjenega programa in v interesne dejavnosti, ki delujejo na šoli. Po uvodnih dnevih bo otrok vključen v vse dejavnosti oddelka, v katerega je vključen.

**Brezplačna šolska prehrana in prevoz**

Vaš otrok ima, če se redno izobražuje, tudi pravico do brezplačne malice in kosila v šoli ter brezplačnega prevoza.

**Učbeniki in šolske potrebščine**

Učbenike za vaše otroke bo šola zagotovila iz učbeniškega sklada. Nakup šolskih potrebščin in individualne stroške v zvezi z izobraževanjem krijete sami iz vaše denarne pomoči oziroma žepnine.

**Začetni pouk slovenščine**

Vaši otroci bodo v šoli deležni dodatnih ur slovenščine. Poudarek je na jezikovnem opolnomočenju, priporoča se strnjen način izvajanja začetnega pouka slovenščine v prvem letu šolanja. V nadaljevanju šolskega leta so na voljo različne oblike podpore (dopolnilni pouk, individualna in skupinska pomoč, prilagoditve metod in oblik dela pri poučevanju).

**Prilagoditve ocenjevanja in napredovanje**

Za vaše otroke velja možnost prilagoditev ocenjevanja med šolskim letom. Tako se lahko ocenjuje znanje glede na njegov napredek pri doseganju ciljev oziroma standardov znanja, opredeljenih v učnih načrtih. Ob koncu pouka so lahko v šolskem letu, v katerem so prvič vključeni v osnovno šolo v Republiki Sloveniji, neocenjeni iz posameznih predmetov in napredujejo v naslednji razred osnovne šole.

**Podporna mreža za otroke in starše**

Učenci z začasno zaščito se lahko vključujejo v jutranje varstvo in podaljšano bivanje, interesne dejavnosti v programu šole in drugih zavodov (npr. glasbena šola) ter v aktivnosti lokalnega okolja (mladinski centri, različna društva, ljudske univerze, druge vladne in nevladne organizacije ...). Šole preko različnih organiziranih dejavnosti sodelujejo s starši in krepijo njihovo vključevanje v novo okolje. Informacije o različnih programih in storitvah v lokalnem okolju so dostopne na [spletni strani o medkulturnem sobivanju](http://www.medkulturnost.si/koristne-informacije-in-povezave/podporna-okolja/" \t "_blank).

**Učenec z začasno zaščito, ki potrebuje prilagojeno izobraževanje**

Če bi vaš otrok, po mnenju strokovnih delavcev, potreboval izobraževanje v prilagojenih ali posebnih programih, vam bo šola predstavila postopek usmerjanja. V programe osnovnih šol s prilagojenim programom ali zavodov za vzgojo in izobraževanje otrok in mladostnikov s posebnimi potrebami se lahko otroci vključujejo na podlagi odločbe o usmeritvi.

#### VKLJUČITEV V SREDNJEŠOLSKO IN VIŠJEŠOLSKO IZOBRAŽEVANJE

Če ste stari manj kot 18 let se lahko v srednješolsko izobraževanje vključite pod enakimi pogoji kot državljani Republike Slovenije, kar pomeni, da je izobraževanje za vas brezplačno, izpolnjevati pa morajo vpisne pogoje, ki jih določata Zakon o gimnazijah in Zakon o poklicnem in strokovnem izobraževanju.

Vpišete se lahko v program in oddelek, kjer ima srednja šola še prosto mesto. V srednjo šolo ali višje strokovno izobraževanje se lahko vpišete tudi med šolskim oziroma študijskim letom. Seznam srednjih šol v Republiki Sloveniji je dostopen na naslednji [povezav](https://paka3.mss.edus.si/registriweb/Seznam2.aspx?Seznam=3010" \t "_blank)i, kontaktna oseba je ravnatelj ali svetovalni delavec šole.

Za vključitev morate kandidati izpolnjevati z zakonom in s programom določene vpisne pogoje, postopek vpisa pa poteka na enak način, kot poteka vpis kandidatov, ki se predhodno šolajo v tujini, skozi postopek priznavanja tujega izobraževanja z namenom nadaljevanja šolanja. Predložiti morate ustrezno dokumentacijo o šolanju v tujini, za vpis v začetni letnik srednje šole je osnovni vpisni pogoj dokončana osnovna šola, o vpisu v višji letnik odloča izbrana srednja šola na podlagi pregleda dosedanjih spričeval kandidata in primerjave predmetnikov.

**Če predhodne izobrazbe ne morete izkazati z ustreznimi listinami**

O vpisu v srednješolske in višješolske strokovne izobraževalne programe bo v tem primeru odločala izbrana šola. Upoštevajo se smernice Zavoda Republike Slovenije za šolstvo, kjer so določeni elementi začetnega razgovora, ki se opravi na šoli, in možni načini ugotavljanja predznanja in usmeritve za izdelavo individualnega načrta.

**Brezplačna malica**

Dijaki srednjih šol imate brezplačno malico, če se redno izobražujete.

**Tečaj slovenščine**

Ob vpisu v šolo v tem delu šolskega leta (od marca dalje) boste na srednji šoli vključeni v dodatne ure slovenščine (v obsegu do 70 ur). V začetku naslednjega šolskega leta pa se bo izvedel tečaj slovenščine, ki je za vas obvezen in brezplačen.

**Prilagoditve šolskih obveznosti**

Dijaki srednjih šol imate možnost prilagoditev šolskih obveznosti, in sicer se vam lahko pripravi osebni izobraževalni načrt. V prvem šolskem letu vključitve se vam, razen, če ste v zaključnem letniku, pri predmetu slovenščina ne bo evidentirala negativna ocena, temveč ugotovitev, da niste ocenjeni. Kljub temu vam bo omogočeno napredovanje v naslednji letnik, če boste pridobili pozitivne ocene pri ostalih predmetih letnika in če bo tako odločil ravnatelj na predlog oddelčnega učiteljskega zbora.

Na spletni strani <https://paka3.mss.edus.si/registriweb/Seznam2.aspx?Seznam=3010> je seznam srednjih šol v Sloveniji (kontakt je ravnatelj in svetovalni delavec šole).

#### VKLJUČITEV V IZOBRAŽEVANJE ODRASLIH

Osebe z začasno zaščito se lahko vključujete tudi v programe izobraževanja odraslihv skladu s predpisi, ki urejajo tovrstno izobraževanje. Navedeni programi so plačljivi.

#### VKLJUČITEV V GLASBENO ŠOLO

Če želite nadaljevati [glasbeno šolanje](https://www.gov.si/podrocja/izobrazevanje-znanost-in-sport/glasbeno-izobrazevanje/) se v glasbeno šolo lahko vključite pod enakimi pogoji kot državljani Republike Slovenije. Otroka v šolo vpišete starši, tako da se oglasite na šoli sami ali v spremstvu v Sloveniji živečih sorodnikov. V primeru mladoletnih oseb brez spremstva vpis izvede njihov zakoniti zastopnik.

Ob morebitnem vpisu otroka tekom letošnjega šolskega leta, glasbena šola preveri nivo predhodno doseženega znanja učenca z začasno zaščito, ki želi nadaljevati z glasbenim izobraževanjem in ga vključi v ustrezen razred programa glasbene šole. Pri vpisu v novo šolsko leto se učenci z začasno zaščito lahko vključujejo v glasbeno šolo pod enakimi pogoji kot državljani Republike Slovenije, in sicer na podlagi uspešno opravljenega sprejemnega preizkusa ter prostega vpisnega mesta.

#### VKLJUČITEV V VISOKOŠOLSKO IZOBRAŽEVANJE

Za vpis v visoko šolstvo se lahko prijavite v posebej razpisanih prijavnih rokih za osebe z začasno zaščito. Prijavo za vpis oddate preko [portala eVŠ](https://portal.evs.gov.si/), kjer so objavljeni podatki o študijskih programih, ki jih ponujajo visokošolski zavodi v Republiki Sloveniji ter navodila glede izpolnjevanja prijave za vpis.

V študijske programe se lahko vpišete tudi med študijskim letom, če imajo visokošolski zavodi še razpoložljiva mesta.

Če formalne izobrazbe ne morete dokazati z dokumenti, o vpisu v visokošolske študijske programe odloči visokošolski zavod.

Kontaktna točka za informacije o visokošolskem študiju v Sloveniji je Študentska organizacija Slovenije (e-naslov: [info@podpora-vpis.si](mailto:info@podpora-vpis.si), tel.: +386 64 179 197, od ponedeljka do petka v času od 9.00 do 13.00).

#### PODROČJE ZNANOSTI

Raziskovalci in raziskovalke iz Ukrajine boste lahko nadaljevali s svojim delom ter sodelovali s slovenskimi raziskovalci z vključitvijo v obstoječe raziskovalne skupine. Slovenske raziskovalne organizacije (javni raziskovalni zavodi in univerze ter ostali) pokrivajo vsa področja znanosti. Seznam javnih raziskovalnih zavodov z dodatnimi informacijami je na voljo na sledeči povezavi: <https://www.gov.si/teme/javni-raziskovalni-zavodi/>.

Za dodatne informacije se lahko obrnete tudi na [GlavnaPisarna@arrs.si](mailto:GlavnaPisarna@arrs.si).

### **FINANČNE POMOČI**

Za uveljavljanje finančnih pomoči boste potrebovali davčno številko in bančni račun.

Za pridobitev **davčne številke** je potrebno izpolniti [obrazec DR-02](https://edavki.durs.si/EdavkiPortal/openportal/CommonPages/Opdynp/PageD.aspx?category=davcni_register_fo), ki ga oddate na finančnem uradu:

* osebno ( s seboj morate imeti identifikacijski dokument),
* po pošti (priložiti morate fotokopijo identifikacijskega dokumenta).

Kontaktne podatke finančnih uradov najdete na [https://www.fu.gov.si/kontakti/kontaktni\_center\_furs?type=atom%27A%3D0%3D81cfad3053e21cc5e83325d4913a2fa5%3D889ff6a275d72bf115fe0347925edc06c5599atopc117#c6535](https://www.fu.gov.si/kontakti/kontaktni_center_furs?type=atom%27A%3D0%3D81cfad3053e21cc5e83325d4913a2fa5%3D889ff6a275d72bf115fe0347925edc06c5599atopc117" \l "c6535)

Za odprtje **bančnega računa** potrebujete identifikacijski dokument (izkaznico začasne zaščite, potni list), potrdilo o prijavljenem prebivališču in davčno številko. Račun lahko odprete na katerikoli banki.

**Ker boste vse odločitve glede finančnih pomoči prejemali po pošti, na poštne nabiralnike obvezno nalepite svoje ime in priimek, da se pošiljke na bodo vračale!**

Za informacije o datumu izplačil finančnih pomoči, ki vam bodo odobrene, lahko pokličete na tel. št. : 01 200 84 19 vsak ponedeljek, sredo in petek od 10.00 do 12.00 ure.

#### **Žepnina**

Če ste nastanjeni v nastanitvenem centru, vam bo urad na podlagi vaše izjave, da ste brez dohodkov in drugih prejemkov ter zavezancev, ki so vas v skladu s predpisi Republike Slovenije dolžni in zmožni preživljati, dodelil žepnino.

Pravico do žepnine pridobite s prvim dnem naslednjega meseca po tem, ko ste bili nastanjeni v nastanitvenem centru in znaša 30% osnovnega zneska minimalnega dohodka na osebo. Urad vam jo izplačuje mesečno za tekoči mesec.

#### **Denarna pomoč**

Če ne bivate v nastanitvenem centru in ste brez dohodkov in drugih prejemkov ter zavezancev, ki so vas v skladu s predpisi Republike Slovenije dolžni in zmožni preživljati, ste upravičeni do denarne pomoči.

Višina denarne pomoči se vam določi v razmerju do osnovnega zneska minimalnega dohodka po naslednjih merilih:

- za prvo odraslo osebo oziroma vlagatelja 100%

- za vsako naslednjo odraslo osebo v družini 70%

- za otroka do 18. leta starosti 30%

- za mladoletno osebo brez spremstva 100%.

Mladoletnim osebam, ki so v Republiki Sloveniji s samo enim od staršev, se denarna pomoč poveča za 30% osnovnega zneska minimalnega dohodka.

Če imate dohodke in druge prejemke, se vam višina denarne pomoči določi tako, da se od višine denarne pomoči, ki bi vam pripadala, odšteje višina dohodkov in drugih prejemkov, prejetih v preteklem mesecu in se vam/družini določi kot razlika med seštevkom minimalnih dohodkov vseh družinskih članov in seštevkom dohodkov in drugih prejemkov vseh družinskih članov, prejetih v preteklem mesecu.

Za dodelitev denarne pomoči uradu pošljete izpolnjen in podpisan zahtevek (povezava: [Priloga-4-Zahtevek-za-dodelitev-denarne-pomoci.doc (live.com)](https://view.officeapps.live.com/op/view.aspx?src=https%3A%2F%2Fwww.gov.si%2Fassets%2Fvladne-sluzbe%2FUOIM%2FVloge-storitve%2FPriloga-4-Zahtevek-za-dodelitev-denarne-pomoci.doc&wdOrigin=BROWSELINK)) ter zraven priložite:

* izpis prilivov na vseh bančnih računih vas, vaših družinskih članov in zavezancev za pretekli mesec pred mesecem vložitve zahtevka,
* druga dokazila o dejstvih, ki vplivajo na upravičenost in odmero denarne pomoči,
* odločbo o začasni zaščiti v primeru, da vam še ni izdana izkaznica osebe z začasno zaščito.

Če ne morete predložiti izpisov prilivov na bančnih računih, o tem podate izjavo.

Zahtevek s prilogami pošljete **po pošti** na naslov, Urad za oskrbo in integracijo migrantov, Cesta v Gorice 15, 1000 Ljubljana ali ga oddate **osebno** v prostorih urada v Ljubljani ali Mariboru (Makedonska ulica 33) v času uradnih ur.

Denarna pomoč se vam dodeli za obdobje šestih mesecev in se izplačuje mesečno s prvim dnem naslednjega meseca po vložitvi zahtevka.

Denarno pomoč izplačuje urad mesečno na vaš transakcijski račun. Če bančnega računa ne morete odpreti, se denarno nadomestilo lahko izplača v gotovini v prostorih, ki jih določi urad, ali preko poštne nakaznice.

Vsa dejstva in okoliščine oziroma spremembe, ki vplivajo na dodelitev in izplačilo denarne pomoči, morate v osmih dneh od dneva, ko so nastale oziroma ste zanje izvedeli, na obrazcu (povezava: [Priloga-2-Obrazec-za-sporocanje-sprememb.doc (live.com)](https://view.officeapps.live.com/op/view.aspx?src=https%3A%2F%2Fwww.gov.si%2Fassets%2Fvladne-sluzbe%2FUOIM%2FVloge-storitve%2FPriloga-2-Obrazec-za-sporocanje-sprememb.doc&wdOrigin=BROWSELINK) ) sporočiti uradu.

#### **Denarna pomoč za zasebno nastanitev**

Če ne bivate v nastanitvenem centru in ste brez dohodkov in drugih prejemkov ter zavezancev, ki so vas v skladu s predpisi Republike Slovenije dolžni in zmožni preživljati, ste upravičeni do denarne pomoči za zasebno nastanitev.

Za dodelitev denarne pomoči za zasebno nastanitev uradu pošljete izpolnjen in podpisan zahtevek (povezava : [Priloga-1-Zahtevek-za-dodelitev-denarne-pomoci-za-zasebno-nastanitev.doc (live.com)](https://view.officeapps.live.com/op/view.aspx?src=https%3A%2F%2Fwww.gov.si%2Fassets%2Fvladne-sluzbe%2FUOIM%2FVloge-storitve%2FPriloga-1-Zahtevek-za-dodelitev-denarne-pomoci-za-zasebno-nastanitev.doc&wdOrigin=BROWSELINK) ) ter zraven priložite:

* kopijo najemne pogodbe za prostore, v katerih ste nastanjeni ali dogovor o brezplačni uporabi nepremičnine,
* izpis prilivov na vseh bančnih računih vas, vaših družinskih članov in zavezancev, ki so vas v skladu s predpisi Republike Slovenije dolžni in zmožni preživljati, za zadnje tri mesece pred mesecem vložitve zahtevka,
* druga dokazila o dejstvih, ki vplivajo na upravičenost in odmero denarne pomoči za zasebno nastanitev,
* odločbo o začasni zaščiti v primeru, da vam še ni izdana izkaznica osebe z začasno zaščito.

Če ne morete predložiti izpisov prilivov na bančnih računih, o tem podate izjavo.

Zahtevek s prilogami pošljete **po pošti** na naslov, Urad za oskrbo in integracijo migrantov, Cesta v Gorice 15, 1000 Ljubljana ali ga oddate **osebno** v prostorih urada v Ljubljani ali Mariboru (Makedonska ulica 33) v času uradnih ur.

**Višina mesečne denarne pomoči** za zasebno nastanitev se določi glede na število družinskih članov z začasno zaščito. Določi se v naslednjem odstotku od osnovnega zneska minimalnega dohodka, veljavnega na dan vložitve zahtevka za denarno pomoč za zasebno nastanitev:

|  |  |
| --- | --- |
| število družinskih članov | odstotek osnovnega zneska  minimalnega dohodka |
| 1 | 100 % |
| 2 | 130% |
| 3 | 160% |
| 4 | 190% |
| 5 | 210% |
| 6 | 230 % |
| 7 ali več | 250% |

Denarna pomoč za zasebno nastanitev se vam dodeli z dnem vložitve zahtevka, če jo na ta dan že prejemate, pa od naslednjega dne po poteku obdobja, za katero vam je bila pomoč že dodeljena.

Denarna pomoč za zasebno nastanitev se vam dodeli za tri mesece oziroma za čas trajanja najemne pogodbe oziroma dogovora o uporabi nepremičnine, če je ta krajši od treh mesecev.

Prva denarna pomoč za zasebno nastanitev se vam dodeli od dne vložitve zahtevka do vključno zadnjega dne tretjega meseca, ki sledi mesecu vložitve zahtevka.

Če imate dohodke in druge prejemke ali zavezance, se vam denarna pomoč za zasebno nastanitev določi tako, da se od denarne pomoči za zasebno nastanitev, do katere bi bili upravičeni, odšteje višina povprečnih dohodkov in drugih prejemkov, ki ste jih vi, vaši družinski člani in zavezanci prejeli v preteklih treh mesecih.

#### **Sporočanje sprememb**

Če imate veljavno odločbo o dodeljeni denarni pomoči ali denarni pomoči za zasebno nastanitev, morate uradu na obrazcu (povezava: [Priloga-2-Obrazec-za-sporocanje-sprememb.doc (live.com)](https://view.officeapps.live.com/op/view.aspx?src=https%3A%2F%2Fwww.gov.si%2Fassets%2Fvladne-sluzbe%2FUOIM%2FVloge-storitve%2FPriloga-2-Obrazec-za-sporocanje-sprememb.doc&wdOrigin=BROWSELINK) ) , najpozneje v osmih dneh od nastanka, sporočiti vse spremembe, ki lahko vplivajo na odmero denarnih pomoči.

Če urad ugotovi, da ste neupravičeno prejemali katero od denarnih pomoči, boste morali neupravičeno prejeta sredstev vrniti.

### **Finančne pomoči, ki jih izplačujejo centri za socialno delo**

Na centru za socialno delo, pristojnem za območje v katerem imate prijavljeno začasno prebivališče, lahko uveljavljate pravico do:

* prve socialne pomoči,
* osebne pomoči,
* otroškega dodatka,
* subvencije vrtca,
* starševskega dodatka,
* pomoči ob rojstvu otroka,
* dodatka za veliko družino,
* delnega plačila za izgubljeni dohodek.

Za več informacij se lahko obrnete na pristojni center za socialno delo. Seznam centrov najdete na povezavi

### **PROGRAM UČENJA SLOVENSKEGA JEZIKA**

S pridobitvijo začasne zaščite ste upravičeni do programa učenja slovenskega jezika oziroma enotnega programa v obsegu 180 ur.

Na upravni enoti vložite zahtevek za  izdajo potrdila o izpolnjevanju pogojev za udeležbo v programu učenja slovenskega jezika. Ob podaji zahtevka predložite izkaznico začasne zaščite oziroma odločbo o začasni zaščiti..

Ob izpolnjevanju pogojev za udeležbo vam bo upravna enota izdala potrdilo, ki ga odnesete izbranemu izvajalcu tečaja slovenskega jezika. Spisek izvajalcev najdete na povezavi [Lokacije – InfoTujci](https://infotujci.si/vkljucevanje-v-slovensko-druzbo/brezplacni-tecaji-slovenskega-jezika/lokacije/)

Izvajalec tečaja slovenskega jezika vas bo obvestil o pričetku tečaja in vam posredoval urnik.

Do tečaja slovenskega jezika niste upravičeni, če ste vključeni v redni izobraževalni program v Republiki Sloveniji, ki poteka v slovenskem jeziku, ali ste že pridobili potrdilo o uspešno opravljenem izpitu iz znanja slovenskega jezika.

## **PRAKTIČNE INFORMACIJE**

#### **Javni prevoz**

Če se izkažete z ukrajinskim potnim listom ali osebno izkaznico, vam ponudniki javnega potniškega prometa (avtobusi, vlaki) omogočijo brezplačen prevoz na celotnem območju Slovenije na relaciji, na kateri se želite peljati. Sklep Ministrstva za infrastrukturo o brezplačnem javnem prevozu velja do preklica oziroma največ šest mesecev od njegove izdaje (4. 3. 2022).

#### **Pomoč na cesti**

Če potrebujete pomoč na cesti v Sloveniji, lahko ob okvari ali poškodbi vozila 24 ur na dan vse dni v tednu pokličete AMZS klicni center na telefonsko številko +386 1 5305 353. Ob klicu operaterju v klicnem centru sporočite:

* informacijo o kraju, kjer se nahajate,
* telefonsko številko, na kateri ste dosegljivi,
* podatke o vozilu (znamka, tip, registrska številka) in
* da ste begunec iz Ukrajine.

Mehanik bo, če bo le mogoče, okvaro takoj odpravil, sicer pa zagotovil prevoz vozila do najbližjega servisa.